b"\n_START_ARTICLE_\nTemple de Vespasi\xc3\xa0\n_START_SECTION_\nEstructura\n_START_PARAGRAPH_\nEl temple de Vespasi\xc3\xa0 tenia un ordre corinti, hex\xc3\xa0stil, i pr\xc3\xb2stil. Era particularment estret a causa de l'espai limitat: mesurava 33 m de longitud i 22 m d'amplada. En un petit espai entre aquest temple i el de Conc\xc3\xb2rdia, es trobava una petita sala de dos pisos feta de maons i formig\xc3\xb3, i folrada amb marbre: va ser constru\xc3\xafda contra la paret del tabul\xc3\xa0rium, i aparentment estava dedicada a Tit.\n_START_SECTION_\nHist\xc3\xb2ria\n_START_PARAGRAPH_\nTit va comen\xc3\xa7ar-ne la construcci\xc3\xb3 i possiblement va acabar els fonaments, fets de formig\xc3\xb3 de tova calc\xc3\xa0ria, i el centre del podi, fet de marbre blanc. Domici\xc3\xa0 va completar-ne el treball interior despr\xc3\xa9s de la mort de Tit. Les parets interiors de la cel\xc2\xb7la estaven fetes de travert\xc3\xad, folrat amb marbres importats a un alt cost de les prov\xc3\xadncies orientals._NEWLINE_L'interior est\xc3\xa0 molt ornamentat i el fris representa objectes sagrats que haurien estat utilitzats com els s\xc3\xadmbols o ins\xc3\xadgnies, als diversos collegia sacerdotals a Roma. Prop de l'any 200, l'emperador Septimi Sever i el seu fill, Caracal\xc2\xb7la, van realitzar la renovaci\xc3\xb3 del temple._NEWLINE_El temple va patir danys importants durant l'\xc3\xa8poca medieval, particularment l'any 1300, quan el papa Nicolau V va remodelar el F\xc3\xb2rum, i aix\xc3\xb2 va implicar la demolici\xc3\xb3 de diverses parts del temple. Avui en dia, nom\xc3\xa9s en queda el centre del podi, unes parts de la cel\xc2\xb7la, i tres columnes cor\xc3\xadnties, amb una al\xc3\xa7ada de 15,20 metres, a la cantonada sud-est del p\xc3\xb2rtic."